1. POZIV za skup SLOBODAN NOVAK, 100 obljetnica rođenja

Slobodan Novak rođen je u Splitu, 1924. godine. Split, uz otok Rab, za koji je vezan djetinjstvom, mjesta su koja u strukturi njegova djela posjeduju dublja značenja.

U književnost Novak je ušao s generacijom *krugovaša* i s njome dijelio usud jedne *prezrene generacije*. Iako je riječ o naraštaju koji je Pupačić okrstio *osumnjičenim*, misleći time da su rijetki među njima koji se nisu našli u *škarama dnevne politike*, Novak je najproduktivnije živio svoju *filozofiju šutnje*. Izabravši šutnju i svjesno pristajući na izolaciju, Novak je ustrajno ispisivao stranice radikalne skepse, razorne ironije i grotesknih intonacija katarzičnog predznaka, dovodeći u pitanje sve: i sebe, i vrijeme, i samo pisanje koje u vremenu nalazi svoj razlog. Pišući malo, osobito malo za pisca njegovih svojstava, Novak je usprkos tome, ili tome baš zahvaljujući, postojano gradio svoju općepoznatu i izdvojenu književnu poziciju.

Novakov je opus opsegom nevelik, ali izniman književnom vrijednošću i odjekom. Velika je tema i nije primjeren za jeftine kriterije književne estrade. U njega su upisane antologijske stranice *Badesse…*, zatim pastorala *Izgubljenog zavičaja* u kojoj je patetici kolektiviteta – kroz četiri godišnja doba – suprotstavljena slika izgubljenika i gubitnika, a raju *zajamčene budućnosti* iskreni svijet osobnog razočaranja. Tonom i raspoloženjem bliske su im i kanonske stranice romana dubokih intelektualnih prostranstava, moralističkog predznaka i simboličkih primisli (*Mirisi, zlato i tamjan* ) koje u književnom portretu pisca predstavljaju blistavi vrhunac i žaštitni znak, a u hrvatskoj književnosti iznimnu i povlaštenu stranicu. U njemu je Novak kroz sudbinu svojeg junaka, uhvaćenog u zagrljaj Povijesti, progovorio o sudbini svijeta koji nikoga ne čini sretnim, ali spram kojega nije moguće ostati ravnodušan.

Nezaobilazivi u bilo kojem promišljanju hrvatske književnosti, roman *Mirisi…* predstavlja dostatnu autorsku legitimaciju za povijest. Utemeljen *u prostorno-vremenskim granicama zavičaja kao i u razmjerima opće duhovne situacije* ( Mandić), i u kojemu pojedinačno korespondira s kolektivnim stremeći univerzalnom, roman svjedoči o vremenu naše povijesti i suvremenosti, o slomu egzaltacija i iluzija, lažnih zanosa i ushita.

Treća stranica u Novakovu gustom pripovjedačkom pleteru vezana je za romaneskni triptih *Izvanbrodski dnevnik*. Objavljen je 1977., nakon poduže šutnje, roman do krajnosti radikalizira sva mučna i mračna pitanja kojima je bio obuzet. I dok *Jednosmjerno more* svojom ironijskom podlogom aktualizira nasukavanje trajekta (junaka) na putu od otoka do kopna, a *Školjka šumi* parodira *novakovski* intrigantnu temu odnosa normalnih i nenormalnih, *Nekropola* je razorni groteskni *krescendo* gorke ispovijedi junaka/pisca koji živi stvarnost bježeći od nje. U suštini, *Nekropola* je sumorna priča o povratku glavnog junaka s *trodnevnog dopusta iz ludnice u kojoj je tražio slobodu, u slobodu - u kojoj se nalazi ludnica* (Frangeš*).*

Jednaku pozornost zavrjeđuju i Novakov posljednji roman *Pristajanje* te reljefni svijet njegove novelistike i radio-dramski prilog.

Pišući o Novakovu djelu, Vlado Gotovac ističe da u *gorkoj ispovijedi Slobodana Novaka ništa ne pobjeđuje: on je sam napuštao svoju vjeru, vjeru koja nije uspjela, jer se pridržavao svojih iskustava: drama doba je za njega vlastita drama i on je artikulira preko svojeg vlastitog slučaja. To je suvremena dokumentarnost i tradicionalni, blještavi moralizam, koji priznaje samo vlastite sudbine, koji se ne potapa u anonimnosti s mjerilima za koje je pojedinac ništica. To je glas najpotresnijeg razočaranja u osobnom žrtvovanju,* koji doživljavamo kao nepogrešivu anamnezu života, artikuliranu u djelu pisca koji će iskušavajući svijet, iskušavati i horizonte njegove humanosti.

Novakovo je djelo briljantna je i lucidna dijagnoza vremena, djelotvoran lijek protiv njegove praznine, gluposti i pustoši koja prijeti. Ono je čin odgovornosti pred licem povijesti, i u sebi sabire ponajbolju aktivu hrvatske i evropskih književnosti, kapitalizirane u individualnom iskustvu nesvakidašnjeg intenziteta i književne relevantnosti. Njegove ponajbolje stranice vrhunci su moralne dosljednosti u našoj književnoj i društvenoj stvarnosti koji nas uče da ne zalutamo u *pustinji* koja nas okružuje.

Uz 100-tu obljetnicu rođenja, koja je po sebi velika prigoda i prvorazredna nacionalna društvena i književna obveza, razlog je to da se novim uvidima na skupu u Splitu, u okviru *Knjige Mediterana* 2014. iznova p/osvijeste iznimne koordinate djela u čijim se slojevima kriju odgovori na pitanje zašto *dalje treba misliti*, da parafraziramo naslov jedne autorove slike.

Moderator:

Prof. dr. Ivan J. BOŠKOVIĆ